b"\n_START_ARTICLE_\nCarpetans\n_START_SECTION_\nLocalitzaci\xc3\xb3\n_START_PARAGRAPH_\nLa seva ubicaci\xc3\xb3 es localitza a la zona central de la pen\xc3\xadnsula Ib\xc3\xa8rica, principalment en el curs alt del riu Tajo i arribant a la conca alta del riu Guadiana, al territori que compr\xc3\xa8n part de les actuals prov\xc3\xadncies espanyoles de Guadalajara, Toledo, Madrid i Ciudad Real. _NEWLINE_Estrab\xc3\xb3, escriptor grec del segle I aC indica que els turdetans limitaven el nord amb els carpetans. El nom de carpetans, atorgat per Estrab\xc3\xb3, s'utilitza per designar la serralada muntanyosa que separa Seg\xc3\xb2via de Madrid, les muntanyes Carpetanes (Montes Carpetanos)._NEWLINE_La situaci\xc3\xb3 dels carpetans en relaci\xc3\xb3 amb altres pobles celt\xc3\xadbers els ubicava a l'oest dels \xc3\xb2lcades, al nord dels oretans, a l'est i sud dels vacceus i vetons. Poc m\xc3\xa9s se sap de les seves caracter\xc3\xadstiques culturals, a causa de l'escassetat de textos hist\xc3\xb2rics i l'abs\xc3\xa8ncia d'excavacions arqueol\xc3\xb2giques. Del seu pante\xc3\xb3 religi\xc3\xb3s sol es pot citar algun tret, com l'adoraci\xc3\xb3 que professaven a la deessa Ataecina._NEWLINE_Pertanyeren a una cultura mixta, agr\xc3\xadcola (principalment blat) i ramadera i el seu territori, Api\xc3\xa0 el descriu com una regi\xc3\xb3 f\xc3\xa8rtil ple d'oliveres i ceps. Els seus principals nuclis urbans foren Toletum, corresponent a l'actual Toledo, Complutum, l'actual Alcal\xc3\xa1 de Henares, Consabura, la moderna Consuegra, Seg\xc3\xb3briga (Saelices, a la Prov\xc3\xadncia de Conca, i Laminio) van adquirir l'estatut legal municipal poc despr\xc3\xa9s de la conquesta romana.\n_START_SECTION_\nEnfrontaments amb Roma\n_START_PARAGRAPH_\nMarco Porci Cat\xc3\xb3 el Vell, va ser el proc\xc3\xb2nsol rom\xc3\xa0 encarregat de romanitzar aquest poble. Entorn de l'any 195 aC va dirigir les operacions militars destinades a eliminar l'alian\xc3\xa7a militar de carpetans, vetons, vacceus i altres tribus celtiberes. _NEWLINE_En el 193 aC les legions de Marc Fulvi Nobilior van arribar a assetjar Toletum, la capital dels carpetans, per conquerir-la a l'any seg\xc3\xbcent, despr\xc3\xa9s de derrotar un ex\xc3\xa8rcit aliat dels vet\xc3\xb3ns. Nobilior va capturar el rei carpet\xc3\xa0 Hilermus, el qual havia reunit entorn d'ell una confederaci\xc3\xb3 de vacceus, vetons i celt\xc3\xadbers._NEWLINE_A l'estiu del 185 aC un ex\xc3\xa8rcit aliat de carpetans, lusitans i vetons van derrotar als romans dirigits per Quint Crisp\xc3\xad i Gai Calpurni. I a l'any seg\xc3\xbcent el c\xc3\xb2nsol Aule Terenci Varr\xc3\xb3va ser derrotat a Titulcia. El 180 aC Tiberi Semproni Grac va pacificar la zona firmant amb els carpetans una treva per 25 anys._NEWLINE_A partir del 153 aC la treva de Grac es va trencar i les lluites (la guerra celtibera) van continuar. Nom\xc3\xa9s acabarien amb la caiguda de Num\xc3\xa0ncia, el 133 aC davant de les legions de Publi Corneli Escipi\xc3\xb3 Emili\xc3\xa0 Afric\xc3\xa0 Menor."